## El Teatre Rialto programa ‘Cuerpos celestes’, un projecte de ciència i ficció documental

*** L’espectacle d’AzkonaToloza aborda la guerra futura per la conquesta de l’espai
* Es podrà vore del 6 al 9 de març**

L’Institut Valencià de Cultura, dependent de la Conselleria d’Educació, Cultura, Universitats i Ocupació, porta al Teatre Rialto de València *Cuerpos celestes*, d’AzkonaToloza, un projecte escènic documental de ciència i ficció que aborda la guerra futura per la conquesta de l’espai.

L’espectacle, que es podrà vore del 6 al 9 de març, és la segona peça escènica de la sèrie *Falla*, un projecte documental sobre el futur i la colonització de l’espai a la busca de nous recursos naturals. Tot això constituïx el teló de fons d’una nova carrera espacial.

El dispositiu escènic construïx, al mateix temps, tres realitats diferents: un fals documental titulat *Valentina K que estás en los cielos*, una peça de vídeo creació en directe titulada *Una carta desde el Mar de Sharp* i una conferència que porta per títol *Un chingo de cosas que debieses saber antes de salir a conquistar el universo*.

*Cuerpos celestes* examina l’extractivisme i els límits minerals del planeta des del prisma de la ciència-ficció. En paraules dels seus creadors, “es tracta d’un viatge poètic per l’espai i una pregunta llançada al futur: repetirem els mateixos errors del passat o serem capaços d’imaginar noves maneres de relacionar-nos amb l’univers?”.

Per a fer-ho, oferix un dispositiu escènic que construïx, al mateix temps, tres realitats diferents que s’entrellacen per a donar forma a un text basat en el concepte de la realitat especulativa.

Laida Azkona Goñi i Txalo Toloza-Fernández són els protagonistes d’esta peça que compta amb la dramatúrgia d’AzkonaToloza en col·laboració amb Raquel Cors Munt.

**Taller per a professionals**

Coincidint amb esta representació, la Direcció Adjunta d’Arts Escèniques de l’IVC ha organitzat el taller per a professionals ‘Cualquier parecido con la realidad no es pura coincidencia’, que es desenrotllarà del 3 al 5 de març en la sala 7 del Teatre Rialto.

L’objectiu d’este taller és acostar la metodologia de treball d’AzkonaToloza (Laida Azkona Goñi i Txalo Toloza-Fernández) basada a construir nous relats a partir de la investigació, la recuperació d’històries i de dades reals que ens permeten comprendre les complexes línies de relació entre els fets que donen forma al nostre passat i al nostre present.

Les entrades es poden adquirir en taquilles del teatre o en la [taquilla en línia de l’IVC](https://taquilla.ivc.gva.es/es/espectaculo/cuerpos-celestes/CUERPOSCEL).

Fecha: 05/03/2025